Ya, o had a zo traoù bihan gell, get divaskell tanav ha treuzwelus en-dro dezhe. E  gwirionez, pa lâran hadfrouezh int stricto sensu, frouezh sech evel ar mez, aken a vez lâret anezhe. Nijal a raont pell èl-se hag ur blijadur dispis ha kejet get melkoniezh (met ur blijadur ur sort) eo o gwelet a-yoch er straedoù pe àr hentoù ar maezoù. En o mesk, ha marse muioch tost doch ar gwez bezv o-unan, e weler neoazh tammigoù traoù ker bras èlte, met gell-tout, hep divaskell treuzwelus; skant int. Penaos ta ? Er wezenn, dan nevez-hañv, e welomp bisigoù a-spign, hir ha melen: ar bisigoù par. Ar bisigoù parez, berroch ha muioch en o sav, a zay goude ar frouezh. Ha penaos e vez gwarantet ar frouezh betek ma vint anve (anev, azv) ? Get skant. Tout ar bisig, pa arru sech a-walch, a zo posupl dismantr get ar bizied, ha lakaet e vez èl-se ar frouezhigoù hag ar skant da nijal. 